**NOTĂ INFORMATIVĂ**

**la proiectul hotărîrii Guvernului „Cu privire la modificarea şi completarea**

**Anexelor nr.3 și nr.9 la Hotărîrea Guvernului nr.381 din 13 aprilie 2006 și abrogarea Hotărîrii Guvernului nr.759 din 03 decembrie 1993”**

Proiectul este elaborat de către Ministerul Sănătăţii, Muncii și Protecției Sociale.

1. ***Condițiile ce au impus elaborarea proiectului******de act normativ și finalitățile urmărite***

Necesitatea sporirii salarizării specialiştilor Agenției Naționale pentru Sănătate Publică rezidă în primul rînd din faptul, că salariul de bază al acestora este cel mai mic din sistemul sănătății. Totodată, rolul și importanța specialiștilor a crescut semnificativ, în mare parte prin apariția noilor direcții de activitate, cum ar fi supravegherea maladiilor netransmisibile (cardiovasculare, hipertonia, bolile aparatului respirator, tumorile bolile determinate de nutriția nerațională a populației ș.a.), promovarea sănătății, urgențele de sănătate publică, etc., fapt determinat de vectorul european de dezvoltare a țării.

De asemenea, specialiștii în sănătate publică efectuează supravegherea, evaluarea şi cercetarea factorilor de mediu în raport cu starea de sănătate a populației și impactul acestora asupra sănătăţii, inclusiv în baza rezultatelor de supraveghere sanitară a staţiilor de epurare, sistemelor de canalizare, gestionarea deşeurilor, inclusiv celor toxice, centralelor termice, depozitelor angro, unități care comercializează produse chimice, etc. Un rol important le revine medicilor igieniști la participarea în comun cu medicii epidemiologi în cercetarea cazurilor de toxiinfecții alimentare, bolilor diareice acute, tuberculoză (TBC) și alte boli infecțioase provocate de produsele alimentare, apă, fiind supuși la fel riscurilor de sănătate determinate de factorul biologic.

Rezultatele unei analize ce ţine de exodul specialiştilor cu studii superioare şi studii medii de specialitate din domeniul sănătății publice denotă că, părăsesc serviciul preponderent persoanele tinere şi apte de muncă, inclusiv cei care deja deţin categorii de calificare profesională şi au o vechime în muncă, respectiv: - pînă la 10 ani - 15%, între 11-20 ani – 11,6%. La baza acestui exod de personal, în primul rînd stau motivele de ordin economic, sau nesatisfacerea angajaţilor de condiţiile şi nivelul de remunerare a muncii. În acest context este foarte important de a crea un mecanism de salarizare și motivare profesională a specialiștilor adecvat sarcinilor majore, competențelor și profesionalismului înalt în activitate. În condițiile actuale este foarte dificil de a motiva tinerii specialiștii de a activa în serviciu, și reducerea exodului masiv de specialiști tineri - absolvenți din sectorul de sănătate publică în alte domenii a sectorului de sănătate.

Asigurarea şi îmbunătăţirea continuă a sănătăţii populaţiei şi dezvoltarea sistemului de sănătate este o strategie prioritară a Guvernului Republicii Moldova. Realizarea prevederilor trasate în Strategia naţională de sănătate publică în mare măsură depinde de competitivitatea şi responsabilitatea ce şi-o asumă personalul de specialitate, nivelul standardelor profesionale de serviciu, de distribuire clară a sarcinilor în activitatea de bază. Totodată, una din problemele stringente rămîne nivelul insuficient de salarizare a personalului implicat în serviciul de sănătate publică.

Astăzi, salariul tarifar al unui tînăr specialist medic în domeniu constituie 1540 lei, iar a unui lucrător medical cu studii medii de specialitate – este de 1410 lei.

Îmbunătăţirea condiţiilor de salarizare personalului de specialitate din cadrul Agenției Naționale pentru Sănătate Publică, al cărui principiu fundamental de activitate este reorientarea sistemului de sănătate de la metodele de tratament şi îngrijiri medicale costisitoare spre metode cost-eficiente de promovare a sănătăţii, prevenire şi profilaxie a maladiilor, ar contribui la o economie esenţială pentru sistemul de sănătate a mijloacelor băneşti, la diminuarea poverii economice asupra bugetului ţării produsă de nivelul înalt al morbidităţii şi mortalităţii premature (în vârstă aptă de muncă) în rândul populaţiei.

De asemenea, exigenţele şi reglementările internaţionale şi europene faţă de organizare a donării de sânge/plasmă, consolidarea eforturilor societăţii în promovarea valorii actului de donarea sângelui voluntar şi neremunerat, stau la baza autoasigurării ţării cu produse sanguine, necesare pentru urgenţe medicale şi situaţii excepţionale, fiind clar stipulate în Directivele Consiliului şi Parlamentului European şi recomandările Organizaţiei Mondiale a Sănătăţii.

Promovarea donării de sânge voluntare şi sistematice în Republica Moldova a luat amploare începînd cu anul 2005, constituind 13,5 la sută din numărul total de donări, iar în anul 2015 acest indicator a atins 70 la sută. Deşi s-au întreprins acţiuni în această perioadă, totuşi în structura donărilor prevalează donatorii-rude, donatori care sunt condiţionaţi de suferinţa (boala) rudei sau apropiatului său. Cota donărilor sistematice (permanente) este de 19,6 la sută (în anul 2013 acest indicator a fost de 10,6 la sută). Activitatea de încurajare, promovare şi organizare a donării de sânge, necesită a fi fortificată şi realizată permanent, astfel ca în societate să se creeze un simţ de solidaritate pentru cei ce au nevoie în transfuzii de produse sanguine, iar cei mai pregătiţi şi indicaţi pentru realizarea acestor activităţi este personalul Centrului Național de Transfuzie a Sângelui. Donatorii de sânge/componente sanguine sunt o sursă crucială a resurselor de sănătate a ţării, iar Centrul Național de Transfuzie a Sângelui cu un grad sporit de responsabilitate organizează procesul de promovare, recrutare, recoltare materie primă (sânge/componente sanguine), ulterior fiind prelucrată în produse sanguine şi eliberate în regim non-stop instituţiilor medico-sanitare, pentru acordarea asistenţei hemotransfuzionale pacienţilor.

Actualmente salarizarea personalului angajat anterior în Centrele de Transfuzie a Sîngelui și, actualmente, în Centrul Național de Transfuzie a Sângelui se realizează după următoarele acte normative:

1. HG nr.381 din 13.04.2006 cu privire la condițiile de salarizare a personalului din unitățile bugetare cu modificările și completările ulterioare, care pune în aplicare Legea nr.355 din 23.12.2005 cu privire la sistemul de salarizare în sectorul bugetar
2. HG nr. 759 din 03 decembrie 1993 cu privire la încurajarea donării de sânge în Republica Moldova

În conformitate cu prevederile HG nr.759/1993, elaborată şi pusă în aplicare întru executarea Hotărîrii Parlamentului Republicii Moldova despre punerea în aplicare a Legii privind donarea de sânge nr. 1459-XII din 25 mai 1993, începînd cu anul 1993 şi pînă în prezent, personalului din instituţiile serviciului de sânge ce recoltează sânge şi produce preparate în baza acestuia, a fost planificat, aprobat şi achitat spor la salariu în mărime de 40 la sută din fondul de salarizare.

Actualmente, în temeiul Legii cu privire la salarizarea în sectorul bugetar, toate condiţiile de salarizare a personalului din unităţile bugetare urmează a fi reflectate în HG nr.381/2006, respectiv prevederile HG nr.759/1993 necesită a fi transferate HG nr.381/2006, în redacţie nouă.

Totodată, drept urmare a realizării HG nr.410  din  01.07.2015 ”Cu privire la reorganizarea unor instituții” Centrul Național de Transfuzie a Sângelui, este unica instituție din Republica Moldova specializată în domeniul recoltării sângelui/componentelor sanguine, producerea componentelor, preparatelor biomedicale și diagnostice sanguine, ce corespunde politicelor implementate de Ministerul Sănătății, Muncii și Protecției Sociale în domeniul managementului asistenței hemotransfuzionale la nivel național.

Suplimentar este de menționat că, proiectul dat este elaborat la indicația Prim-ministrului, domnului Pavel FILIP, nr.31-11-23-394 din 06 iunie 2016, prin care, urmare sesizării Inspecției Financiare, se solicită întreprinderea acțiunilor ce se impun pentru determinarea legislației aplicabile la retribuirea muncii angajaților Centrului Național de Transfuzie a Sângelui, cu prezentarea propunerilor privind ajustarea cadrului normativ.

Concomitent, aceste modificări vor reglementa într-o singură HG, toate condiţiile de salarizare a personalului Centrului Național de Transfuzie a Sângelui, va spori eficienţa în încurajarea şi promovarea donării de sânge/componente sanguine, în organizarea donării, recoltarea materiei prime (sânge/componente sanguine) şi prelucrarea acestora.

În acest sens, se propun completări la anexa nr. 3 la HG nr. 381/2006.

1. ***Principalele prevederi, locul actului în sistemul de acte normative, evidențierea elementelor noi***

Principalele prevederi și elemente noi care se propun spre aprobare în conținutul proiectului respectiv, vizează aspecte privind stabilirea unui spor la salariu pentru angajații Agenției Naționale pentru Sănătate Publică și Centrului Național de Transfuzie a Sîngelui.

Astfel, se propune, pentru personalul Agenției Naționale pentru Sănătate Publică, stabilirea unui spor lunar la salariu pentru înaltă competenţă profesională, intensitatea muncii şi caracterul specific al activității - în mărime de 80 la sută din salariul de funcţie, ţinîndu-se cont de sporul pentru vechimea în muncă.

Pentru plata sporului se vor utiliza mijloace alocate în volum de 80 la sută din suma mijloacelor pentru plata salariilor de funcţie conform schemei de încadrare aprobate şi sporului pentru vechimea în muncă.

Întru evitarea unor eventuale discordanţe între actele legislative, prin proiectul înaintat, se propune de a reglementa într-o singură HG toate condiţiile de salarizare a personalului Centrului Național de Transfuzie a Sângelui, așadar se propune de a completa punctul 8 din anexa nr.3 la HG nr.381/2006 cu un punct nou l) cu următorul cuprins:

„l) personalului Centrul Național de Transfuzie a Sângelui - spor lunar în mărime de 40 la sută calculat din salariul de funcţie.”

Prin includerea noului punct în HG nr.381/2006 și abrogarea HG nr.759/1993 se va atinge scopul final de a reglementa într-un singur act normativ toate condițiile de salarizare a personalului Centrului Național de Transfuzie.

Proiectul prevede, de asemenea, amendamentul privind premierea personalului Agenției Naționale pentru Sănătate Publică în mărimea a 6 fonduri lunare pe an, calculate în raport cu salariile de bază, ținîndu-se cont de sporurile și suplimentele stabilite în conformitate cu legislația în vigoare, în limita cheltuielilor de personal aprobate pe an.

Drept urmare a realizării HG nr.410  din  01.07.2015 ”Cu privire la reorganizarea unor instituții” se propune caîn tot textul anexelor HG nr.381/2006, sintagmele „centrele (staţiile) de transfuzie a sângelui” „staţii de transfuzie a sângelui” să se substituie cu sintagma „Centrul Național de Transfuzie a Sângelui”, cuvîntul „staţii” cu sintagma „centrul”.

Perfecţionarea tehnologiilor de recoltare nu numai de sânge dar şi componente sanguine, impune ca conținutul tabelului nr. 5 la anexa nr. 3 „Indicii de clasificare pe categorii” pentru Centrele de Transfuzie a Sângelui a se expune în variantă modificată și anume poziţia „Cantitatea de sânge colectat, cu prelucrarea în componente şi preparate cel puţin de 85 % (litri)” din coloana „Indicii de clasificare pe categorii”, se substituie cu sintagma „Cantitatea de sânge/ componente sanguine recoltate şi prelucrate (kilograme)”.

***3. Descrierea gradului de compatibilitate a prevederilor proiectului cu legislația Uniunii Europene***

Prezentul proiect nu contravine legislației Uniunii Europene.

***4. Fundamentarea economico-financiară***

În conformitate cu HG nr. 05/2017, în subordinea Ministerului Sănătăţii, Muncii și Protecției Sociale a fost instituită Agenția Națională pentru Sănătate Publică prin fuziunea a 39 de instituții medicale: Centrul Național de Sănătate Publică, 36 Centre de Sănătate Publică municipale și raionale, Centrul Național de Management în Sănătate, Consiliul de Evaluare și Acreditare în Sănătate, care în total aveau un efectiv – limită de personal în număr de 2864,75 de unități. Totodată, potrivit Legii nr.175 din 21 iulie 2017 pentru modificarea și completarea unor acte legislative, Agenția a preluat funcțiile de control asupra activității de întreprinzător în domeniul sănătății care anterior erau exercitate de către Agenția Transplantului, Inspectoratul farmaceutic, Comitetul permanent de control asupra drogurilor.

Subsidiar, prin HG nr.1090/2017, pentru Agenție a fost stabilit efectivul – limită de personal în număr de 1560 de unități. Respectiv, reducerea unităților va contribui la economisirea surselor financiare, care ulterior vor fi îndreptate pentru motivarea personalului Agenției.

Costul estimativ al cheltuielilor de personal pentru Agenția Națională pentru Sănătate Publică, inclusiv cu punerea în aplicare a prevederilor prezentei hotărîri va constitui circa 64 003,1 mii lei (10 667,2 mii lei\*6 luni), care se încadrează în alocațiile aprobate în anul 2018 la capitolul cheltuieli de personal 150 143,6 mii lei.

În conformitate cu prevederile HG nr.759/1993, începînd cu anul 1993 şi pînă în prezent, personalului din instituţiile serviciului de sânge ce recoltează sânge şi produce preparate în baza acestuia, a fost planificat, aprobat şi achitat spor la salariu în mărime de 40 la sută din fondul de salarizare.

Pentru anul 2018 Centrului Național de Transfuzie a Sângelui nu i-au fost aprobate alocațiile financiare în suma deplină necesară achitării acestui spor la salariu, deficitul la acest capitol constituind circa 1 037,0 mii lei. Acest deficit se propune a fi acoperit din contul economiilor și neutilizării alocațiilor financiare de către instituțiile subordonate Ministerului la capitolul cheltuieli de personal, cu excepția celor prevăzute pentru Agenția Națională pentru Sănătate Publică.

Respectiv, implementarea prevederilor proiectului în cauză nu necesită cheltuieli financiare suplimentare din bugetul de stat, întrucât aceste plăți de stimulare se vor calcula și achita din contul și în limita mijloacelor financiare preconizate pentru retribuirea muncii pe anul respectiv.

***5. Rezultatele scontate***

Scopul acestor modificări este îmbunătăţirea condiţiilor de salarizare a personalului de specialitate din cadrul Agenției Naționale pentru Sănătate Publică, precum și excluderea interpretărilor duble și actualizarea actelor normative în vigoare, prin stabilirea unor reglementări clare, în aprecierea condiţiilor de salarizare a personalului Centrului de Transfuzie a Sângelui.

În contextul celor menționate mai sus, considerăm oportună şi necesară aprobarea proiectului propus.

**Ministru Svetlana CEBOTARI**